古風一首奉送淳叟太博通守豫章
作者：喻良能
朝代：宋

paragraphs: 劉侯精神秋隼緊，高論懸河傾不盡。
至尊動色嗟諤諤，權倖切齒畏謇謇。
致君未覺賈誼疎，濟時尚嫌馬周窘。
三年博士向見治，萬卷蟠胸一何敏。
歘然大起故鄉思，自請題輿佐旟隼。
笑指江城欲載馳，輕棄斑列誰能挽。
羨君去騎日駸駸，顧我朝行猶蠢蠢。
語離寧憚十觴連，惜別不知雙淚隕。
贈言見意乏珠玉，作詩餞行少鉛粉。
從今數日待君歸，握手修門未爲晚。